JUDEŢUL ARAD

COMUNA ARCHIȘ

CONSILIUL LOCAL

 PROCES VERBAL

 Încheiat astăzi 22.03.2018, ora 830, în sala de ședință a Consiliului Local al Comunei Archiș, cu ocazia ţinerii Ședinţei Extraordinare de Consiliu Local ,convocată de către d-nii consilieri locali Bun-Faur Ioan, Crîjmar Den-Cristian, Denuţ Andrei, Denuţ Florin, Horhat Pavel-Nelu şi Rezban Pavel prin Convocatorul nr.547/19.03.2018. La şedinţă participă 11 consilieri locali din totalul de 11 .

 La ședință participă d-nii Alb Traian, Puleac Loghin şi Valea Nicolae, cetăţeni ai localităţii Groşeni, d-l Bătrîn Ignat din localitatea Nermiş.

 La începutul ședinței se anunță necesitatea alegerii unui nou Președinte de ședință şi se solicită consilierilor propuneri, în acest sens.

 D-l consilier Denuţ Florin îl propune ca Președinte de ședință pe d-nul consilier Bătrîn Nicolae.

 Nemaifiind alte propuneri se supune la vot propunerea făcută, toți cei 11 consilieri sunt ,,pentru”, este adoptată Hotărârea Consiliului Local nr.17/22.03.2018, este ales Președinte de ședință d-l consilier Bătrîn Nicolae .

 Președintele de ședință, d-l Bătrîn Nicolae prezintă Ordinea de zi:

 1. Proiect de hotărâre privind constatarea încetării de drept, înainte de expirarea duratei normale a mandatului de viceprimar al comunei Archiş, a d-lui Crîjmar Den-Cristian, ca urmare a demisiei .

 2. Proiect de hotărâre privind alegerea viceprimarului comunei Archiş .

 3.Proiect de hotărâre privind delegarea unor atribuţii către Consiliul de Administraţie al Regiei Publice Locale Ocol Silvic ,,Dumbrava” RA .

 4. Proiect de hotărâre privind înfiinţarea şi dotarea ,,SERVICIULUI DE DESZĂPEZIRE A DRUMURILOR ŞI ÎNTREŢINEREA SPAŢIILOR VERZI” din Comuna Archiş. Judeţul Arad.

 5. Proiect de hotărâre privind numirea d-lui viceprimar ........ – primar interimar al comunei Archiş, respomnsabil cu implementarea unor proiecte.

 6. Diverse .

 Președintele de ședință, d-l Bătrîn Nicolae supune la vot Ordinea de zi, toți cei 11 consilieri locali sunt ,,pentru”, este adoptată Hotărârea Consiliului Local nr. 18/22.03.2018.

 În continuare este supus la vot Procesul-verbal încheiat în ședința ordinară din data de 15.02.2018, proces-verbal care a fost pus la dispoziția consilierilor locali împreună cu invitaţia şi proiectele de hotărâre supuse spre dezbatere pe Ordinea de zi, toți cei 11 consilieri locali sunt ,,pentru”, este adoptată Hotărârea Consiliului Local nr. 19/22.03.2018.

 Se supune la vot şi Procesul-verbal încheiat în ședința extraordinară din data de 22.02.2018, proces-verbal care, de asemenea, a fost pus la dispoziția consilierilor locali împreună cu invitaţia şi proiectele de hotărâre supuse spre dezbatere pe Ordinea de zi, toți cei 11 consilieri locali sunt ,,pentru”, este adoptată Hotărârea Consiliului Local nr. 20/22.03.2018.

 Se trece la primul punct de pe Ordinea de zi: Proiect de hotărâre. privind constatarea încetării de drept, înainte de expirarea duratei normale a mandatului de viceprimar al comunei Archiş, a d-lui Crîjmar Den-Cristian, ca urmare a demisiei.

 D-l Crîjmar Den-Cristian prezintă acest proiect, spunând că au existat o mulțime de motive care au determinat demisia sa și afirmă că unul dintre aceste motive a fost lipsa de unitate şi comunicare dintre funcționarii din primărie, dând ca exemplu că într-una din zile, inspectorul de la Compartimentul Urbanism și Mediu trebuia să meargă la Arad și era nevoie să plătească o anumită sumă de bani , iar d-l Crîjmar Den, la acea dată viceprimarul comunei a adus banii de acasă, datorită situației materiale din Primăria Archiș și a doua zi deja cineva din interiorul Primăriei a sunat la Prefectura Arad şi astfel a aflat că este ilegal să aduci bani de acasă.

 D-l consilier Denuț Florin solicită să se spună numele persoanei din primărie, care a făcut acest lucru și apoi, a afirmat că acea persoană este numitul Alb Vasile-Aurel, inspector în cadrul Compartimentului Impozite și taxe.

 D-l consilier Alb Dănuț susține că nu i se pare normal să se dea vina și să se vorbească despre o persoană care nu este prezentă la discuții și merge să îl cheme pe d-l Alb Vasile pentru a lămuri situația respectivă.

 D-l Alb Vasile răspunde acuzațiilor care i s-au adus și precizează că se poate jura că nu are nici o legătură cu această acuzaţie .

 D-l consilier Bociort Den-Vasile spune că toate acestea sunt, doar, ,,luptă” politică .

 D-l consilier Denuț Florin spune că dacă este așa și s-a înșelat, atunci își cere scuze, în mod public, față de d-l Alb Vasile.

 D-l Anta Gheorghe-Florin, secretarul comunei Archiș, afirmă că ar fi bine să nu mai existe astfel de divergenţe și neînțelegeri între d-nii consilieri şi funcţionarii din primărie,deoarece din exterior se ,,văd urât” și pentru binele comunei ar trebui înțelegere și colaborare .

 De asemenea, d-l Crîjmar Den Cristian spune că o altă problemă ar fi situația consilierului personal al primarului , d-l Iștoc Savu Adin, care, dacă ar avea demnitate și-ar da demisia .

 D-l consilier Denuț Florin afirmă că d-l Pantea Nicolae, atunci cînd și-a încetat mandatul de viceprimar, prin demisie, a spus că d-l Iștoc Savu-Adin are ,,bagajele făcute” și atunci când va fi nevoie, va pleca, dar d-l Crîjmar Den nu a putut să-și pună alt consilier personal , deoarece sus-numitul a fost în concediu medical și nu a dorit să-și dea demisia.

 D-l consilier Pantea Nicolae susține că nu l-a schimbat , deoarece a considerat că şi-a îndeplinit atribuţiile corespunzător.

 D-l Bătrîn Nicolae, președintele de ședință, supune la vot punctul unu de pe Ordinea de zi: Proiect de hotărâre privind constatarea încetării de drept, înainte de expirarea duratei normale a mandatului de viceprimar al comunei Archiş, a d-lui Crîjmar Den-Cristian, ca urmare a demisiei, toți cei 11 consilieri locali sunt ,,pentru”, este adoptată Hotărârea Consiliului Local nr. 21/22.03.2018.

 Se trece la punctul doi de pe Ordinea de zi:Proiect de hotărâre privind alegerea viceprimarului comunei Archiş.

 D-l consilier Denuț Florin spune că propunerea consilierilor din gruparea PSD pentru mandatul de viceprimar al Comunei Archiş, este d-l Denuț Andrei .

 Nemaifiind alte persoane nominalizate se trece la votul secret al persoanei nominalizate pentru funcția de viceprimar, celelalte persoane care participă la ședința de consiliu părăsind sala .

 D-l consilier Alb Dănuț întreabă cum se va proceda cu buletinul de vot, fiind un singur candidat și întreabă dacă nu este mai bine să fie prevăzute buletinele de vot cu ,,da” sau ,,nu”.

 În cele din urmă se stabilește să se scrie pe buletinul de vot pe numele persoanei ,,da” sau ,,nu”.

 După exprimarea votului, d-l secretar anunță rezultatul votului:11 voturi ,,pentru”, este adoptată Hotărârea Consiliului Local nr.22/22.03.2018, este ales viceprimar al comunei Archiș d-l Denuț Andrei.

 D-l Denuț Andrei ia cuvântul și le aduce mulțumiri pentru încrederea acordată d-lor consilieri și are rugămintea de a colabora și a fi uniți pentru binele comunei Archiș, afirmând că dacă în urmă cu ceva timp Comuna Archiș era o comună ,, de invidiat”, acum se află la polul opus și speră să aibă sprijin și înțelegere din partea tuturor pentru a veni în sprijinul cetățenilor din comună și pentru a participa la dezvoltarea și prosperitatea comunei .

 În continuare , se trece la punctul trei de pe Ordinea de zi: Proiect de hotărâre privind delegarea unor atribuții ale Consiliului Local Archiș către Consiliul de Administrație al Regiei Publice Locale Ocol Silvic ,,Dumbrava”RA.

 D-l consilier Crîjmar Den-Cristian spune că a inițiat acest proiect în urma unei discuții pe care a avut-o cu d-l inginer Oancea Călin, directorul și șeful de ocol al RPL Ocol Silvic,,Dumbrava”și deoarece Consiliul Local are un reprezentant în CA , în persoana d-lui Pantea Nicolae, consideră că aceasta ar fi cea mai bună soluție.

 D-l consilier Hărdăuț Pavel spune că are o propunere, afirmând că dacă d-l Pantea Nicolae ,atunci

când era viceprimarul Comunei Archiș, nu a putut,,să lucreze”cu unii dintre consilieri, atunci ar trebui ca membru în CA al RPL Dumbrava să fie d-l Denuț Andrei, care a fost ales viceprimarul comunei.

 D-l viceprimar Denuț Andrei precizează că gruparea PSD nu dorește să-l schimbe pe d-l Pantea Nicolae din reprezentant al Consiliului Local în CA al RPL Dumbrava , afirmând că nu gruparea PSD a venit cu această propunere.

 D-l consilier Alb Dănuț spune că pot să-l schimbe pe d-l Pantea când vor, dar trebuie să se gândească bine, deoarece deja s-a pierdut o licitație la RPL Ocol Silvic,,Dumbrava” și lucrurile acestea cu schimbarea durează, deoarece noul reprezentant trebuie înregistrat la Camera de Comerț, apoi juristul de la RPL Dumbrava este bolnav și toate acestea durează și înseamnă pierdere de bani.

 D-l consilier Denuț Florin spune că singura sa rugăminte este ca d-l consilier Pantea Nicolae, în calitate de reprezentant în CA al RPL Ocol Silvic ,,Dumbrava”, să se consulte cu ceilalți consilieri din Consiliul Local Archiș , în toate problemele ivite.

 D-l Bătrîn Nicolae, președintele de ședință supune la vot punctul trei de pe Ordinea de zi: Proiect de hotărâre privind delegarea unor atribuții ale Consiliului Local Archiș către Consiliul de Administrație al Regiei Publice Locale Ocol Silvic ,,Dumbrava”RA**.,** 7 consilieri locali sunt ,,pentru”, d-nii Hărdăuț Pavel , Alb Dănuț și Bătrîn Nicolae se află în ,,conflict de interese”, d-l Denuț Andrei ,,nu votează”, este adoptată HCL nr.23/22.03.2018.

 Se trece la punctul patru de pe Ordinea de zi : Proiect de hotărâre privind înființarea și dotarea ,,SERVICIULUI DE DESZĂPEZIRE A DRUMURILOR ȘI ÎNGRIJIREA SPAȚIILOR VERZI ”din Comuna Archiș, județul Arad .

 D-l consilier Pantea Nicolae, în calitate de inițiator al Proiectului de hotărâre privind implementarea ,,SERVICIULUI DE DESZĂPEZIRE A DRUMURILOR ȘI ÎNGRIJIREA SPAȚIILOR VERZI ”din Comuna Archiș, județul Arad, prezintă acest proiect, precizând că s-a ajuns în acel punct al proiectului în care trebuie înființat acest Serviciu, trebuie stabilită o organigramă şi Regulamentul de organizare și funcționare.

 D-l consilier Bociort Den-Vasile spune că a văzut în proiect în Organigramă un post care este ocupat.

 D-l consilier Denuț Florin spune că acel post ar putea fi ocupat de d-l Popovici Fănică.

 D-l secretar Anta Florin și d-l consilier Pantea Nicolae propun ca acest post să-l dețină d-l Răzban Florin-Doru, șeful SVSU prin cumularea de funcţii..

 Se supune la vot punctul patru de pe Ordinea de zi : Proiect de hotărâre privind înființarea și dotarea ,,SERVICIULUI DE DESZĂPEZIRE A DRUMURILOR ȘI ÎNGRIJIREA SPAȚIILOR VERZI ”din Comuna Archiș, județul Arad, 10 consilieri locali sunt ,,pentru”, d-l Denuț Andrei ,,nu votează”, este adoptată HCL nr.24/22.03.2018 .

 Se trece la punctul cinci de pe Ordinea de zi: Proiect de hotărâre privind numirea d-lui viceprimar Denuț Andrei-primar interimar al Comunei Archiș, responsabil cu implementarea unor proiecte .

 D-l secretar Anta Florin prezintă acest proiect, precizând că în urma semnării Contractului de finanţare fonduri europene nr.C 0720EM00011650200327/11.08.2017, contract încheiat între Comuna Archiş şi Agenţia pentru Finanţarea Investiţiilor Rurale (AFIR) pentru proiectul de investiţie,,Înfiinţare şi dotare grădiniţa P+1 în localitatea Groşeni, comuna Archiş, judeţul Arad” şi după adoptarea HCL nr.58/11.09.2017 privind implementarea proiectului,, Înfiinţarea şi dotarea Serviciului de deszăpezire a drumurilor şi întreţinerea spaţiilor verzi din comuna Archiş, judeţul Arad”, este necesar ca, d-l viceprimar-primar interimar al Comunei Archiș, să fie responsabil cu implementarea acestor proiecte, respectiv a altora care vor fi implementate, ulterior.

 D-l consilier Bociort Den-Vasile îi spune d-lui viceprimar, nou-ales, Denuț Andrei, că speră că nu pleacă și dânsul peste două săptămâni, ca și predecesorul său.

 D-l consilier Denuț Florin întreabă de ce, dacă tot este așa judecat d-l Denuț Andrei, deși abia a fost ales în funcția de viceprimar, de ce nu a fost judecat și d-l Pantea Nicolae cu aceeaşi măsură.

 D-l Bătrîn Nicolae, președintele de ședință supune la vot punctul cinci de pe Ordinea de zi: Proiect de hotărâre privind numirea d-lui viceprimar Denuț Andrei-primar interimar al Comunei

Archiș cu implementarea unor proiecte, 10 consilieri sunt ,,pentru”, d-l Denuț Andrei ,,nu votează”, este adoptată HCL nr.25/22.03.2018.

 La punctul Diverse, d-l viceprimar Denuț Andrei întreabă în ce stadiu este, la ora actuală ,cadastrarea terenurilorși şi dacă s-au virat banii pentru lucrare.

 D-l consilier Pantea Nicolae spune că s-a semnat Contractul cu cei de la OCPI, anul trecut au fost cuprinși banii în buget, dar nu s-a primit nimic până la sfârșitul anului, iar anul acesta au fost cuprinși, din nou, bani în buget, iar topograful , care se ocupă de această lucrare a spus că are făcută punerea în planșă pentru Archiș și apoi, va continua cu localitatea Nermiș, apoi Groșeni și în cele din urmă cu satul Bîrzești.

 De asemenea, d-l Pantea Nicolae, după ce îi adresează felicitări și succes noului viceprimar al Comunei Archiș, propune inițierea unui proiect de hotărâre privind vânzarea parcelelor din Satul de vacanță de la Groșeni, persoanele care le dețin având prioritate la cumpărare, dar mai întâi trebuie să se stabilească modul de vânzare și totul să fie legal.

 D-l consilier Bociort Den-Vasile spune că astfel ar putea fi vândute și blocurile din comună, deoarece se distrug, trebuiesc înlocuite ţigle, casa scărilor se degradează.

 D-l consilier Alb Dănuț îi întreabă pe d-nii consilieri prezenți dacă mai sunt de acord cu auditul pentru Primăria Archiș.

 D-l consilier Denuț Florin spune că ar trebui găsită o firmă specializată, în acest sens.

 D-l președinte de ședință dă cuvântul , dacă doresc, d-lor care au participat la ședința de consiliu.

 D-l Alb Traian dorește să-i pună o întrebare d-lui Pantea Nicolae și anume, dacă în timpul exercitării mandatului de viceprimar și-a dus cu bună știință îndeplinirea sarcinilor cu privire la arierate și ce pas a făcut ,în acest sens și cine a urmărit derularea contractelor.

 D-l Pantea Nicolae spune că, el, personal, consideră că şi-a îndeplinit atribuţiile de serviciu .

 Nemaifiind alte probleme şi discuții, d-l preşedinte de şedinţă declară încheiate lucrările Şedinţei Extraordinare din data de 22.03.2018.

 PREŞEDINTE DE ŞEDINŢĂ SECRETAR

 NICOLAE BĂTRÎN GHEORGHE-FLORIN ANTA